b'\n_START_ARTICLE_\nP\xc4\x83str\xc4\x83vul (Cvintet de coarde)\n_START_PARAGRAPH_\nP\xc4\x83str\xc4\x83vul (\xc3\xaen german\xc4\x83 Forellenquintett) este numele de popularitate pentru Cvintetul cu pian, \xc3\xaen la major, D. 667, de Franz Schubert. Lucrarea a fost compus\xc4\x83 \xc3\xaen anul 1819, la v\xc3\xa2rsta de 22 de ani a autorului; cu toate acestea, nu a fost publicat\xc4\x83, p\xc3\xa2n\xc4\x83 \xc3\xaen 1829, la un an dup\xc4\x83 moartea sa._NEWLINE_Spre deosebire de componen\xc8\x9ba obi\xc8\x99nuit\xc4\x83 a cvintetului:\xc2\xa0pian \xc8\x99i cvartet de coarde, piesa lui Schubert este scris\xc4\x83 pentru pian, vioar\xc4\x83, viol\xc4\x83, violoncel \xc8\x99i contrabas. Compozitorul Johann Nepomuk Hummel \xc8\x99i-a rearanjat propriul Septet pentru aceea\xc8\x99i instrumenta\xc8\x9bie, iar P\xc4\x83str\xc4\x83vul a fost de fapt scris pentru un grup de muzicieni aduna\xc8\x9bi pentru a c\xc3\xa2nta lucr\xc4\x83rile lui Hummel._NEWLINE_Piesa este cunoscut\xc4\x83 ca \xe2\x80\x9eP\xc4\x83str\xc4\x83vul\xe2\x80\x9d deoarece a patra mi\xc8\x99care este un \xc8\x99ir de\xc2\xa0varia\xc8\x9biuni\xc2\xa0pe liedul s\xc4\x83u timpuriu,\xc2\xa0Die Forelle (\xe2\x80\x9eP\xc4\x83str\xc4\x83vul\xe2\x80\x9d). Cvintetul a fost scris pentru Sylvester Paumgartner, din Steyr, Austria Superioar\xc4\x83, un bogat patron al muzicii \xc8\x99i violoncelist amator, care, de asemenea, a sugerat ca Schubert s\xc4\x83 includ\xc4\x83 varia\xc8\x9biunile pe lied. Varia\xc8\x9biuni pe melodii din liedurile sale se g\xc4\x83sesc \xc3\xaen alte patru lucr\xc4\x83ri ale lui Schubert: Cvartetul \xe2\x80\x9eFata \xc8\x99i Moartea\xe2\x80\x9d (Der Tod und das M\xc3\xa4dchen), varia\xc8\x9biunile \xe2\x80\x9eFlori uscate\xe2\x80\x9d (Trockne Blumen), pentru flaut \xc8\x99i pian (D. 802), \xe2\x80\x9eFantezia c\xc4\x83l\xc4\x83torului\xe2\x80\x9d (Wanderer-Fantasie, D. 760) \xc8\x99i Fantezia \xc3\xaen Do major, pentru vioar\xc4\x83 \xc8\x99i pian (D. 934, Sei mir gegr\xc3\xbc\xc3\x9ft)._NEWLINE_Cre\xc8\x99terea figurii de sextolete din acompaniamentul liedului este folosit\xc4\x83 ca motiv de unificare pe parcursul Cvintetului, iar figurile aferente apar \xc3\xaen patru din cele cinci mi\xc8\x99c\xc4\x83ri - toate, cu excep\xc8\x9bia Scherzoului. La fel ca \xc8\x99i \xc3\xaen c\xc3\xa2ntec, figura este \xc3\xaen general introdus\xc4\x83 de pian, ascendent.\n_START_SECTION_\nAllegro vivace\n_START_PARAGRAPH_\nA\xc8\x99a cum este obi\xc8\x99nuit \xc3\xaen lucr\xc4\x83rile clasice, expozi\xc8\x9bia trece de la tonic\xc4\x83\xc2\xa0la\xc2\xa0dominant\xc4\x83; cu toate acestea, limbajul armonic al lui Schubert este inovativ, introduc\xc3\xa2nd mai multe\xc2\xa0mediante\xc2\xa0\xc8\x99i submediante.\xc2\xa0Acest fapt este evident aproape de la \xc3\xaenceputul piesei: dup\xc4\x83 p\xc4\x83strarea tonicii timp de zece m\xc4\x83suri, armonia trece brusc \xc3\xaen fa major (submedianta cobor\xc3\xa2t\xc4\x83), \xc3\xaen a unsprezecea m\xc4\x83sur\xc4\x83. Dezvoltarea sec\xc8\x9biunii \xc3\xaencepe cu o trecere brusc\xc4\x83 similar\xc4\x83, de la mi major (la sf\xc3\xa2r\xc8\x99itul expozi\xc8\x9biei), la do major. Mi\xc8\x99carea armonic\xc4\x83 este lent\xc4\x83 la \xc3\xaenceput, dar devine mai rapid\xc4\x83; \xc3\xaenainte de revenirea primei teme, armonia moduleaz\xc4\x83 \xc3\xaen semitonuri ascendente. Repriza \xc3\xaencepe pe\xc2\xa0subdominant\xc4\x83, f\xc4\x83c\xc3\xa2nd ca alte schimb\xc4\x83ri modulatorii, \xc3\xaen tranzi\xc8\x9bia c\xc4\x83tre a doua tem\xc4\x83, s\xc4\x83 fie inutile - un fenomen frecvent \xc3\xaent\xc3\xa2lnit \xc3\xaen mi\xc8\x99c\xc4\x83rile timpurii cu form\xc4\x83 de sonat\xc4\x83, scrise de Schubert. Aceasta se diferen\xc8\x9biaz\xc4\x83 de expozi\xc8\x9bie doar prin omiterea primelor m\xc4\x83suri \xc8\x99i a altei sec\xc8\x9biuni scurte, \xc3\xaenainte de tema final\xc4\x83.\n_START_SECTION_\nAndante\n_START_PARAGRAPH_\nAceast\xc4\x83 parte este format\xc4\x83 din dou\xc4\x83 sec\xc8\x9biuni simetrice, a doua fiind o versiune transpus\xc4\x83 a primeia, cu excep\xc8\x9bia unor mici diferen\xc8\x9be de modula\xc8\x9bie, care permit \xc3\xaencheierea mi\xc8\x99c\xc4\x83rii \xc3\xaen aceea\xc8\x99i tonalitate \xc3\xaen care a \xc3\xaenceput. Planul tonal (cu c\xc3\xa2teva tonalit\xc4\x83\xc8\x9bi intermediare de importan\xc8\x9b\xc4\x83 structural\xc4\x83 mai sc\xc4\x83zut\xc4\x83, omise aici) este urm\xc4\x83torul: fa major \xe2\x80\x93 fa diez minor \xe2\x80\x93 re major \xe2\x80\x93 sol major \xe2\x80\x93 sol minor \xe2\x80\x93 sol major; la bemol major \xe2\x80\x93 la minor \xe2\x80\x93 fa major \xe2\x80\x93 fa minor \xe2\x80\x93 fa major.\n_START_SECTION_\nScherzo: Presto\n_START_PARAGRAPH_\nAceast\xc4\x83 mi\xc8\x99care con\xc8\x9bine, de asemenea, tonalit\xc4\x83\xc8\x9bi mediante, precum finalul primei sec\xc8\x9biuni a Scherzoului propriu-zis, \xc3\xaen do major - medianta cobor\xc3\xa2t\xc4\x83 sau\xc2\xa0relativa major\xc4\x83\xc2\xa0a\xc2\xa0omonime minore\xc2\xa0(la minor).\n_START_SECTION_\nAndantino \xe2\x80\x93 Allegretto\n_START_PARAGRAPH_\nMi\xc8\x99carea \xc3\xaen re major\xc2\xa0este o\xc2\xa0tem\xc4\x83 cu varia\xc8\x9biuni a liedului lui Schubert, Die Forelle. Caracteristic altor p\xc4\x83r\xc8\x9bi cu varia\xc8\x9biuni de Schubert (\xc3\xaen contrast cu stilul lui Beethoven),\xc2\xa0varia\xc8\x9biunile nu transform\xc4\x83 tema original\xc4\x83 \xc3\xaentr-un material tematic nou; ci mai degrab\xc4\x83 se concentreaz\xc4\x83 pe decorarea melodic\xc4\x83 \xc8\x99i schimb\xc4\x83rile de dispozi\xc8\x9bie. \xc3\x8en fiecare dintre primele c\xc3\xa2teva varia\xc8\x9bii, tema principal\xc4\x83 este c\xc3\xa2ntat\xc4\x83 de un instrument sau un grup diferit. \xc3\x8en a cincea varia\xc8\x9biune, Schubert \xc3\xaencepe \xc3\xaen submedianta cobor\xc3\xa2t\xc4\x83 (si bemol major) \xc8\x99i creeaz\xc4\x83 o serie de modula\xc8\x9bii, ajung\xc3\xa2nd eventual la tonalitatea principal\xc4\x83 a mi\xc8\x99c\xc4\x83rii, la \xc3\xaenceputul varia\xc8\x9biunii a \xc8\x99asea (final\xc4\x83). Un proces asem\xc4\x83n\xc4\x83tor se g\xc4\x83se\xc8\x99te \xc3\xaen trei dintre compozi\xc8\x9biile de mai t\xc3\xa2rziu ale lui Schubert:\xc2\xa0Octetul \xc3\xaen fa major, D. 803 (a patra mi\xc8\x99care); Sonata pentru pian, \xc3\xaen la minor, D. 845 (a doua mi\xc8\x99care); \xc8\x99i Impromptu \xc3\xaen Si bemol major, D. 935 Nr. 3. Ultima varia\xc8\x9bie este asem\xc4\x83n\xc4\x83toare cu liedul original, av\xc3\xa2nd acela\xc8\x99i acompaniament caracteristic la pian.\n_START_SECTION_\nAllegro giusto\n_START_PARAGRAPH_\nFinalul este \xc3\xaemp\xc4\x83r\xc8\x9bit \xc3\xaen dou\xc4\x83 sec\xc8\x9biuni simetrice, la fel ca a doua mi\xc8\x99care. Cu toate acestea, se diferen\xc8\x9biaz\xc4\x83 prin absen\xc8\x9ba cromatismului neobi\xc8\x99nuit \xc8\x99i fiind, \xc3\xaen a doua sec\xc8\x9biune, o\xc2\xa0transpozi\xc8\x9bie\xc2\xa0exact\xc4\x83 a celei dint\xc3\xa2i (cu excep\xc8\x9bia unor schimb\xc4\x83ri de registre de octave). Un semn de repetare este scris pentru prima sec\xc8\x9biune: dac\xc4\x83 se urmeaz\xc4\x83 partitura meticulos, mi\xc8\x99carea const\xc4\x83 \xc3\xaen trei repet\xc4\x83ri lungi, aproape identice ale aceluia\xc8\x99i material muzical. Interpre\xc8\x9bii aleg sa omit\xc4\x83 uneori repetarea primei sec\xc8\x9biuni. De\xc8\x99i mi\xc8\x99carea aceasta nu are cromatismele celei de a doua mi\xc8\x99c\xc4\x83ri, planul s\xc4\x83u armonic este de asemenea inovativ: prima sec\xc8\x9biune sf\xc3\xa2r\xc8\x99indu-se pe\xc2\xa0re major, subdominanta.\xc2\xa0Acest lucru este \xc3\xaen contradic\xc8\x9bie cu estetica stilului muzicii clasice, \xc3\xaen care primul eveniment major armonic dintr-o pies\xc4\x83 este trecerea de la tonic\xc4\x83 la dominant\xc4\x83 (sau, mai rar, la mediant\xc4\x83 sau submediant\xc4\x83, dar niciodat\xc4\x83 la subdominant\xc4\x83).\n_START_SECTION_\nImportan\xc8\x9ba muzical\xc4\x83\n_START_PARAGRAPH_\n\xc3\x8en compara\xc8\x9bie cu alte lucr\xc4\x83ri camerale de mare importan\xc8\x9b\xc4\x83 ale lui Schubert, precum ultimele trei Cvartete de coarde \xc8\x99i Cvintetul de coarde, P\xc4\x83str\xc4\x83vul\xc2\xa0este o lucrare de destindere, caracterizat\xc4\x83 de o coeren\xc8\x9b\xc4\x83 structural\xc4\x83\xc2\xa0mai sc\xc4\x83zut\xc4\x83, \xc3\xaen special \xc3\xaen p\xc4\x83r\xc8\x9bile sale externe \xc8\x99i \xc3\xaen Andante. Aceste mi\xc8\x99c\xc4\x83ri con\xc8\x9bin repeti\xc8\x9bii neobi\xc8\x99nuit de lungi ale materialului prezentat anterior, uneori transpuse, cu pu\xc8\x9bin sau nici m\xc4\x83car o refacere a structurii, urm\xc4\x83rind s\xc4\x83 produc\xc4\x83 un plan dramatic unificat. (,,mecanic", cit\xc3\xa2ndu-l pe Martin Chusid)._NEWLINE_Importan\xc8\x9ba piesei provine \xc3\xaen mare parte din utilizarea stilului s\xc4\x83u armonic inovativ, original, bogat \xc3\xaen\xc2\xa0mediante\xc2\xa0\xc8\x99i cromatisme, c\xc3\xa2t \xc8\x99i din caracteristicile sale\xc2\xa0timbrale.\xc2\xa0P\xc4\x83str\xc4\x83vul\xc2\xa0are o sonoritate unic\xc4\x83 printre alte lucr\xc4\x83ri camerale pentru pian \xc8\x99i coarde, \xc3\xaen mare parte datorit\xc4\x83 partidei pentru pian, care se concentreaz\xc4\x83 \xc3\xaen sec\xc8\x9biuni substan\xc8\x9biale ale piesei pe cel mai \xc3\xaenalt registru al instrumentului, cu am\xc3\xa2ndou\xc4\x83 m\xc3\xa2inile c\xc3\xa2nt\xc3\xa2nd aceea\xc8\x99i linie melodic\xc4\x83 la distan\xc8\x9b\xc4\x83 de octav\xc4\x83 (devenind liber\xc4\x83 s\xc4\x83 fac\xc4\x83 aceasta prin includerea at\xc3\xa2t a violoncelului, c\xc3\xa2t \xc8\x99i a basului \xc3\xaen ansamblu). O astfel de scriitur\xc4\x83 se g\xc4\x83se\xc8\x99te \xc8\x99i \xc3\xaen alte lucr\xc4\x83ri camerale de Schubert, precum triourile de pian, dar \xc3\xaentr-o m\xc4\x83sur\xc4\x83 mai mic\xc4\x83, \xc8\x99i este caracteristic\xc4\x83 lucr\xc4\x83rilor lui Schubert pentru\xc2\xa0pian la patru m\xc3\xa2ini,\xc2\xa0unul dintre cele mai personale genuri muzicale ale sale. O asemenea scriitur\xc4\x83 a influen\xc8\x9bat, probabil, lucr\xc4\x83rile compozitorilor\xc2\xa0romantici, precum Fr\xc3\xa9d\xc3\xa9ric Chopin, care a admirat muzica lui Schubert pentru pian la patru m\xc3\xa2ini._NEWLINE_Cvintetul st\xc4\x83 la baza filmului lui Christopher Nupen\xc2\xa0din1969 film P\xc4\x83str\xc4\x83vul, \xc3\xaen care Itzhak Perlman, Pinchas Zukerman, Jacqueline du Pr\xc3\xa9, Daniel Barenboim \xc8\x99i Zubin Mehta \xc3\xael interpreteaz\xc4\x83\xc2\xa0la Queen Elizabeth Hall din Londra.'